การพัฒนาเทคโนโลยีและสารสนเทศ

ในรอบปีที่ผ่านมาบริษัทฯ ได้มีการพัฒนาเทคโนโลยีและสารสนเทศ ดังนี้

1)  ศึกษาความเหมาะสมในการนำระบบ ERP & BI (Enterprise Resources Planning &
    Business Intelligence) มาใช้งานในกลุ่มบริษัทฯ
    เพื่อเพิ่มประสิทธิภาพการทำงานทั้งด้านการปฏิบัติงานและการบริหารจัดการ โดยใช้ระบบ
    Business Intelligence (BI) ในการรายงานดัชนีวัดทางธุรกิจ
    เพื่อการตัดสินใจของผู้บริหารที่ถูกต้องและรวดเร็ว
    รวมถึงเพิ่มระดับมาตรฐานของระบบสารสนเทศในองค์กร
    เพื่อการรักษาความปลอดภัยของข้อมูล และเพิ่มมาตรการตรวจสอบความผิดพลาดต่าง ๆ
    ในการดำเนินงานได้อย่างอัตโนมัติ ดังนั้น การพัฒนาระบบ ERP & BI นี้
    จึงเป็นตัวจักรสำคัญให้บริษัทฯ
    สามารถบรรลุเป้าหมายในการสนับสนุนการดำเนินงานของกลุ่มบริษัทฯ
    ได้อย่างมีประสิทธิภาพมากขึ้น ลดขั้นตอนการทำงานที่ซ้ำซ้อน
    มีมาตรฐานและสามารถตรวจสอบได้

2)  พัฒนาระบบ Network และ IT Security โดยปรับปรุงระบบเครือข่ายให้มีสมรรถนะสูงขึ้น
    รองรับการขยายธุรกิจขององค์กร โดยการเพิ่มขนาดความกว้างของช่องสัญญาณ
    (Bandwidth) การลดระยะเวลาการหยุดชะงักของระบบ(Down time) ให้เป็นศูนย์
    เพื่อให้เกิดเสถียรภาพและความต่อเนื่องในการใช้งาน รวมถึง
    การจัดเก็บประวัติการเข้าใช้งานระบบเครือข่ายและโปรแกรมประยุกต์ (Log-in)
    การจัดทำระบบ VPN (Virtual Private Network)
    เพื่อเพิ่มความปลอดภัยและความคล่องตัวในการดำเนินงานที่สามารถปฏิบัติงานได้จากภายนอกองค์กร
    และประหยัดค่าใช้จ่าย รวมถึงการปรับปรุงระบบคอมพิวเตอร์แม่ข่าย ระบบข้อมูลสารสนเทศ
    และระบบเครือข่าย ให้สอดคล้องกับ พรบ.คอมพิวเตอร์ 2550

3)  ปรับปรุงระบบฐานข้อมูลกลาง (Corporate Data Center)
    ของระบบดัชนีวัดประสิทธิภาพการทำงาน และระบบติดตามผลการดำเนินงานตามแผนปฎิบัติการ
    และเพิ่มความปลอดภัยในการจัดเก็บข้อมูล โดยปรับปรุงระบบสำรองข้อมูล (Data Backup
    System) ให้มีประสิทธิภาพและสามารถรองรับปริมาณข้อมูลได้มากยิ่งขึ้น
    และสำรองข้อมูลออกเป็น 2 ชุด โดยจัดเก็บไว้ที่ส่วนกลาง (กรุงเทพ) จำนวน 1 ชุด
    และในพื้นที่ปฏิบัติการ อีก 1 ชุด เพื่อให้สามารถกู้คืนข้อมูลได้ทันที เมื่อเกิดเหตุฉุกเฉิน

4)  พัฒนาระบบสนับสนุนการทำงานภายในสำนักงาน เพื่อเป็นระบบ Intelligence Office
    บริษัทฯ ได้ดำเนินการติดตั้งระบบประชุมทางไกล (Video Conference)
    เพื่อเพิ่มช่องทางในการสื่อสารระหว่างส่วนกลางกับพื้นที่ปฏิบัติการ เพิ่มความสะดวกรวดเร็ว
    และลดค่าใช้จ่ายในการเดินทางระหว่างสำนักงาน ติดตั้งระบบ Fax to Email
    เพื่อให้บริการส่งเอกสารจากเครื่องแฟกซ์ให้แก่ผู้รับทางอีเมล์
    โดยทางผู้รับไม่จำเป็นต้องมีเครื่องแฟ็กซ์และหมายเลขโทรศัพท์ และติดตั้งระบบ e-Document
    เพื่อสนับสนุนงานการจัดเก็บเอกสารให้เป็นอิเล็กทรอนิกส์และค้นหาเอกสารได้รวดเร็ว
    แก้ไขปัญหาการสูญหายของเอกสารสำคัญ
    พร้อมทั้งเพิ่มประสิทธิภาพในการรับ-ส่งเอกสารระหว่างหน่วยงานภายในบริษัทฯ หรือภายนอก

นอกจากนี้ บริษัทฯ ได้พัฒนาระบบ SCADA แบบรวมศูนย์ ให้เชื่อมโยงระบบ SCADA
ของพื้นที่ปฏิบัติการทั้งหมดเข้าด้วยกัน เพื่อเป็นศูนย์กลางข้อมูลในการบริหารจัดการน้ำของกลุ่มบริษัทฯ
โดยสามารถควบคุมและเฝ้าระวัง (Control & Monitor) ระบบสูบส่งน้ำของพื้นที่ระยอง ชลบุรี
และฉะเชิงเทรา ได้จาก สนง.กรุงเทพ ทั้งนี้ ในอนาคตยังมีแนวทางที่จะปรับปรุงโปรแกรมของ
Software SCADA
ให้เป็นปัจจุบันมากขึ้นเพื่อรองรับแนวโน้มเทคโนโลยีที่เปลี่ยนไปของระบบคอมพิวเตอร์และระบบสื่อสาร
และเพิ่มความสามารถในการทำงานร่วมกับระบบ ERP & BI (Enterprise Resources
Planning & Business Intelligence) โดยบันทึกข้อมูลที่ได้จากระบบ SCADA เข้าสู่ระบบ
ERP & BI
ได้โดยตรงและสามารถนำมาวิเคราะห์และจัดทำรายงานเชิงบริหารได้อย่างมีประสิทธิภาพ